សហ​ព្រះរាជ​អាជ្ញា​កម្ពុជា​ជំទាស់​ការ​ស៊ើបអង្កេត​សំណុំ​​រឿង​០០៣
សហ​ព្រះរាជអាជ្ញាជាតិ​​និងអន្តរជាតិ​​ខ្វែងគំនិត​គ្នា​យ៉ាង​ខ្លាំងក្លា​ចំពោះ​ការ​បង្គាប់​ឲ្យ​មាន​ការ​​ស៊ើបអង្កេត​​សំណុំរឿង​០០៣​និង​០០៤។
សហព្រះរាជអាជ្ញាកម្ពុជា លោកស្រី ជា លាង បានជំទាស់ជាថ្មីម្តងទៀតនៅថ្ងៃអង្គារ៍នេះ ចំពោះការតាមស៊ើបអង្កេតនិងចាប់ខ្លួនជនសង្ស័យនៅក្នុងសំណុំរឿង០០៣យកមកកាត់ទោស ដោយសារលោកស្រី សំអាងថា ពួកគេមិនស្ថិតនៅក្នុងយុត្តាធិការរបស់សាលាក្តីខ្មែរក្រហមនោះទេ។ តាមការលើកឡើងក្រៅផ្លូវការរបស់ជនរងគ្រោះ និងសាច់ញាតិជនរងគ្រោះដោយរបបខ្មែរក្រហម ចំនួនពីរនាក់បានឲ្យដឹងថា ជនសង្ស័យនៅក្នុងសំណុំរឿងទីបីនេះ មានពីររូប គឺលោកមាស មុត ដែលជា អតីតមេបញ្ជាការកងទ័ពជើងទឹកខ្មែរក្រហម និងលោក ស៊ូ ម៉េត អតីតមេបញ្ជាការកងទ័ពអាកាស។ លោកស្រី ជា លាង បានលើកឡើងនៅក្នុងសេចក្តីប្រកាសព័ត៌មាននៅថ្ងៃអង្គារន៍នេះថា ជនសង្ស័យ ដែលត្រូវបានលើកឡើងនៅក្នុងសំណុំរឿង០០៣មិនមែនជាមេដឹកនាំជាន់ខ្ពស់ហើយក៏មិនមែនជាអ្នកទទួលខុសត្រូវខ្ពស់បំផុតនៃរបបខ្មែរក្រហមនោះដែរ។ ពោលគឺមានតែជនពីរក្រុមនេះទេ ដែលសាលាក្តី ខ្មែរក្រហមអាចធ្វើការស៊ើបអង្កេតនិងតាមចាប់ខ្លួនយកមកកាត់ទោសបាន។ សេចក្តីសំអាងខាងលើនេះ ធ្វើឡើងមួយថ្ងៃបន្ទាប់ពីសហព្រះរាជអាជ្ញាអន្តរជាតិ លោក អាន់ឌ្រូ ខេលី (Andrew Cayley) បានស្នើសុំជាឯកតោភាគីឲ្យសហចៅក្រមស៊ើបអង្កេតធ្វើការស៊ើបអង្កេតជាបន្ថែមទៀត និងបង្ហាញអត្តសញ្ញាណជនសង្ស័យនៅក្នុងសំណុំរឿង០០៣ បន្ទាប់ពីសហចៅក្រមស៊ើបអង្កេតបាន ប្រកាសថា ខ្លួនបានស៊ើបអង្កេតសំណុំរឿងនេះ ចប់សព្វគ្រប់រួចហើយ។ រដ្ឋាភិបាលរបស់ប្រទេសកម្ពុជា បានជំទាស់យ៉ាងខ្លាំងក្លាទៅ និងការតាមស៊ើបអង្កេតនៅក្នុងសំណុំ រឿង០០៣ និងសំណុំរឿង០០៤ ដែលមានជនសង្ស័យសរុបចំនួនប្រាំនាក់ ដែលស្នើដោយសហព្រះរាជ អាជ្ញាបរទេសនោះ។ សហព្រះរាជអាជ្ញាកម្ពុជា លោកស្រី ជា លាង ក៏បានបង្ហាញជំហរស្របគ្នាជាមួយរដ្ឋាភិបាលខ្មែរដែរ ដែលត្រូវគេលើកយកមករិះគន់មិនចេះចប់អំពីការជ្រៀតជ្រែកផ្នែកនយោបាយរបស់រដ្ឋាភិបាលទៅលើ សាលាក្តីខ្មែរក្រហម។ លោកស្រី Clair Duffy អ្នកសម្របសម្រួលរបស់អង្គការយុត្តិធម៌សង្គមសេរី OSJI របស់សហរដ្ឋ អាមេរិក ដែលកំពុងតែតាមឃ្លាំមើលដំណើរការសាលាក្តីខ្មែរក្រហមមានប្រសាសន៍ថា ការបង្ហាញជំហរ របស់លោកស្រីជា លាង មិនមានអ្វីគួរឲ្យភ្ញាក់ផ្អើលនោះទេ។ «ខ្ញុំគិតថា វាច្បាស់ណាស់ថា មានការជ្រៀតជ្រែកពីរដ្ឋាភិបាលកម្ពុជាក្នុងសំណុំរឿង០០៣ និង០០៤ ហើយខ្ញុំគិតថាសេចក្តីថែ្លងការណ៍របស់អ្នកស្រី ជា លាង មិនបានបន្ថែមអ្វីថ្មីទៅលើជំហររបស់អ្នកស្រី ដែលយើងដឹងរួចទៅហើយនោះទេ គឺតាំងពីពេលដែលសំណុំរឿងទាំងពីរត្រូវបានបញ្ជូនទៅស៊ើបអង្កេតនោះ»។ សហព្រះរាជអាជ្ញាអន្តរជាតិ និងសហព្រះរាជអាជ្ញាជាតិ បានខ្វែងគំនិតគ្នាយ៉ាងខ្លាំងក្លាចំពោះការបង្គាប់ឲ្យមានការស៊ើបអង្កេតនៅក្នុងសំណុំរឿង០០៣និង០០៤។ សហចៅក្រមស៊ើបអង្កេតជាតិ ក៏បានបង្ហាញអំពីការមិនចូលរួមរបស់ខ្លួននៅក្នុងការស៊ើបអង្កេតនេះ ដែរ។ ដូច្នេះសហចៅក្រមស៊ើបអង្កេតអន្តរជាតិ បានសម្រេចធ្វើការស៊ើបអង្កេតជាលក្ខណៈឯកតោភាគីទៅ លើសំណុំរឿងទាំងពីរនេះ៕